Яго Эксцэленцыя **Кла́ўдзіа Гуджэро́ці** (7 кастрычніка 1955, Верона, Італія) — рымска-каталіцкі тытулярны архібіскуп Равела, дыпламат.

Біяграфія
---------

Cкончыў факультэт усходніх моў і літаратуры пры Венецыянскім дзяржаўным універсітэце «Cà Foscari», атрымаў вучоную ступень магістра навукі святой літургіі пры Папскім літургічным інстытуце Св. Ансельма ў Рыме.

Святарскае пасвячэнне атрымаў 29 мая 1982.

Выкладаў у Тэалагічным каледжы Святога Зянона, Інстытуце экуменічных студый «Сан-Бернардзіна», універсітэтах Венецыі, Падуі і Рыма, Папскага Грыгарыянскага ўніверсітэта і Папскага ўсходняга інстытута. Аўтар некалькіх кніг і даследаванняў па ўсходняй хрысціянскай традыцыі, асабліва армянскай, і літургіі.

У 1985 паступіў на служэнне ў Ватыкан у Кангрэгацыю па справах усходніх цэркваў, быў сакратаром кардынала Акіле Сільвестрыні.

7 снежня 2001 прызначаны Апостальскім нунцыем (паслом Ватыкана) у Арменіі і Грузіі, узведзены ў званне тытулярнага біскупа Равела. 13 снежня 2001 прызначаны Апостальскім нунцыем у Азербайджане.

Біскупская хіратонія адбылася 6 студзеня 2002 ў Саборы Святога Пятра ў Ватыкане. Галоўным кансекратарам быў Папа Ян Павел II.

15 ліпеня 2011 прызначаны Апостальскім нунцыем у Беларусі. 31 жніўня 2014 года, падчас святкаванняў 100-годдзя нараджэння біскупа Часлава Сіповіча, у Друі Апостальскі Нунцый упершыню прамаўляў па-беларуску, а таксама прасіў прабачэння за тое, што Касцёл не заўсёды паважаў і шанаваў беларускую мову і народ.

1 лістапада 2014 года, ва ўрачыстасць Усіх Святых, архібіскуп наведаў мемарыяльны комплекс «Трасцянец» і ўрочышча Курапаты, дзе ўсклаў вянкі і памаліўся аб супакоі душаў ахвяр. 13 лістапада 2015 года прызначаны Апостальскім Нунцыем ва Украіне. Развітальная служба з удзелам К. Гуджэроці адбылася 12 снежня 2015 года. 

15 снежня 2015 ён прыбыў як Апостальскі нунцый ва Украіну. У ліпені 2020 года прызначаны Апостальскім нункцыем у Вялікабрытаніі. У лістападзе 2022 года прызначаны прэфектам Дыкастэрыі па справах Усходніх Касцёлаў.

Узнагароды
----------

* Ордэн Гонару, Грузія
* Медаль Маўсеса Харэнаці (Арменія)
* Ордэн Святога Нерсеса Міласцівага (Армянская апостальская царква)
* Залаты медаль Святога Варфаламея (Руская праваслаўная царква)

Зноскі
------

1. ↑  Гамілія Апостальскага Нунцыя на Імшы ў Друі ў межах святкаванняў 100-годдзя нараджэння біскупа Чэслава Сіповіча
2. ↑  Апостальскі нунцый памаліўся сёння ў Курапатах
3. ↑  Арцыбіскуп Клаўдыё Гуджэроцці і Беларусь — чатыры гады жыцця ў духу Любові
4. ↑  Тадэвуш Кандрусевіч: з Божым нараджэннем і шчаслівага 2016 году — Году Міласэрнасці
5. ↑  Апостальскі Нунцый арцыбіскуп Клаўдыё Гуджэроцці распачаў служэнне ва Украіне
6. ↑  nn.by
7. ↑  catholic.by

Спасылкі
--------

* Лагатып Вікісховішча На Вікісховішчы ёсць медыяфайлы па тэме Клаўдзіа Гуджэроці
* Archbishop Claudio Gugerotti (англ.)
* Claudio Gugerotti
* Архібіскуп Гуджэроці: абяцаю ўсім беларусам слухаць і любіць іх(недаступная спасылка)
* Апостальскі Нунцый у Беларусі архібіскуп Клаўдзіа Гуджэроці
* Ватыкан прызначыў новага прадстаўніка ў Беларусі


|  |  |  |
| --- | --- | --- |
| Папярэднік**Марцін Відавіч** | **Апостальскі нунцый у Беларусі**15 ліпеня 2011 — 13 лістапада 2015 | Пераемнік**Габар Пінтэр** |